ฤกษ์ซื้ออยู่ไหน?แฉทุกวัน ทันเกมหุ้น
ไม่ใช่เรื่องแปลกใหม่ เพราะใครๆ ร่ำลือกันมานานหลายปีแล้วว่า ผู้บริหารเครือซีพี พากันยึดถือศาสตร์แห่งโหรกันอย่างเหนียวแน่น มาแต่ไหนแต่ไร
1 ธ.ค. 2558

ไม่ใช่เรื่องแปลกใหม่ เพราะใครๆ ร่ำลือกันมานานหลายปีแล้วว่า ผู้บริหารเครือซีพี พากันยึดถือศาสตร์แห่งโหรกันอย่างเหนียวแน่น มาแต่ไหนแต่ไร
จะรับพนักงานทุกแผนกต้องดูโหงวเฮ้ง
จะซื้อที่หรือตั้งสำนักงาน ต้องดูฮวงจุ้ย และทิศทางลมให้ทำมาค้าขึ้น ไม่ให้เจอทางตัน
เรียกว่าทันสมัยแค่ไหน ก็ยังไม่ทิ้งของโบราณ เข้าข่าย ตามองดาว เท้าติดดิน
แต่… ก็ไม่มีใครคิดไปไกลถึงขนาดว่า บริษัทโทรคมนาคมอย่าง บมจ.ทรู คอร์ปเรชัน หรือTRUE จะรับเอาวัฒนธรรมองค์กรนี้มาไม่เปลี่ยนแปลง
ทั้งที่ไม่ต้องกลัวหรอกว่า คนจะไม่รู้ว่าเป็นเครือข่ายซีพี…หรืออย่างไร
ก็ดูหน้าเจ้าสัวน้อย ศุภชัย เจียรวนนท์ ก็รู้ว่าโคลนนิ่ง เจ้าสัวใหญ่ ธนินท์ เจียรวนนท์ มายังกับแพะปนแกะ…แฮ่ม
ล่าสุดการประมูล4G คลื่น 1800MHz ที่ต่อสู้กันสุดแสนดุเดือด ต้องเสียค่าใบอนุญาตสำหรับผู้ชนะเฉียด 4 หมื่นล้านบาท ซึ่งTRUE ต้องจ่ายก่อน 50% ตามกติกาเป็นเงินสด… แล้วเอาแบงก์การันตีสำหรับงวดที่ 2 และ3 มาวางล่วงหน้าเป็นหลักประกัน
งานนี้ผู้บริหาร TRUE เกิดทำบิดตะกูดขึ้นมา ขอจ่ายเงินสดก่อนอย่างเดียว แต่ไม่ยอมส่งแบงก์การันตีงวด2 และ 3 ตามกติกา
ผลลัพธ์ก็เลยไม่ได้ใบอนุญาต
เหตุผลที่เอามาอ้างฟังแล้วทะแม่ง…สำหรับคนทั่วไป…บอกว่าเกี่ยวเนื่องกับฤกษ์ยามที่ไม่เหมาะสม ไม่เกี่ยวกับว่าแบงก์ไม่ยอมอนุมัติ
เรื่องนี้ทำให้ลือกันไปใหญ่โตว่าทำงานใหญ่ระดับหลายหมื่นล้านบาท ยังหัวโบราณเรื่องฤกษ์หามยามดีอีก…ดักดานจังเลย…
คนที่วิจารณ์ คงไม่เคยฟังเพลงTradition อันโด่งดังมาเป็นแน่
… Who, day and night, must scramble for a living,
Feed a wife and children, say his daily prayers?
And who has the right, as master of the house,
To have the final word at home?…
ไม่เหมือนผู้บริหารของ TRUE
ดังนั้น เมื่อได้ฤกษ์บนฤกษ์ล่าง และจับยามสามตาแล้ว เรื่องก็ไม่มีอะไรในกอไผ่ เพราะล่าสุดทั้งผู้บริหารบริษัทอย่าง นายธิติฏฐ์ นันทพัฒน์สิริ ออกมาเปิดเผยว่า
 กลุ่มทรูได้ฤกษ์งามยามดีที่จะส่งมอบหนังสือรับรองจากสถาบันการเงินหรือแบงก์การันตี และฤกษ์ที่จะเข้ารับใบอนุญาตประกอบการเป็นที่เรียบร้อยแล้ว
โดยบจก.ทรูมูฟ เอช ยูนิเวอร์แซลคอมมิวนิเคชัน จะเดินทางเข้าไปมอบแบงก์การันตีในวันที่ 2 ธันวาคม เวลา 13.00 น. ซึ่งหลังจากนั้นคณะกรรมการ กทค. จะนัดประชุมด่วนพิเศษเพื่อดำเนินการออกใบอนุญาตในการดำเนินกิจการ โดยในใบอนุญาต กสทช. จะลงวันที่เป็นวันที่ 3 ธันวาคม และจะจัดพิธีรับมอบใบอนุญาตในวันที่ 4 ธันวาคม เวลา 11.00 น. ตามฤกษ์ยามที่กลุ่มทรูร้องขอมา
เพื่อให้หนักแน่นยิ่งขึ้น นายแพทย์ประวิทย์ ลี่สถาพรวงศา กรรมการกิจการโทรคมนาคม (กทค.) ก็เปิดเผยพร้อมกันอย่างเออออว่าสำนักงาน กสทช.ได้นัด TRUE รับมอบใบอนุญาตคลื่น 1800 เมกะเฮิร์ต ในวันศุกร์ที่ 4 ธ.ค. 58
เอวังกันไป
แต่ที่ไม่เอวังก็คือ ราคาหุ้นTRUE ที่ยังมีคนเทขายไม่ยอมเลิกรา
อันนี้ไม่รู้ว่าเกี่ยวกับฤกษ์ยามหรือเปล่า…
หรือว่ายังไม่ถึงฤกษ์ซื้อ???